Ńdɔ̄ hḿ bī ngávəŋan, bǐ ngabɛ́d ḿfág yā Bashân, ńdɔ̄ Og, ǹkúkúmá yǎ Bashân a ngázu bía tsíg zēn, nyémēn ai ayɔŋ díé ásə nə́ a bɔ bía bitá á Edrɛî. 2Ǹtondôbə nyé ai ma nâ: ó bə́ nyé mbáda, amú mə̄ və́ wā nyé á mɔ́, nyémēn ai ayɔŋ díé ásə ai ǹnam wóé ósə. Wayi nyé bɔ anə́ ó ngābɔ Sihôn, ǹkúkúmá Amorít, yǎ ā tɔbɔgɔ á Heshbôn. 3Ńdɔ̄ hḿ Ńtondôbə Zambá wāān á ngāvə́ fə̄ bía Og, ǹkúkúmá yā Bashân, ai ayɔŋ díé ásə á mɔ́, ńdɔ bǐ ngákpe bɔ́ zigili, təge líg mod a və̌ étēde. 4Ńdɔ̄ bǐ ngáháman bətísɔn bóé bə́sə, təge ai ényɔ́ byālíg təge háman, nálā ó kwí bə̄tísɔn məwóm mə́saman, ǹgúmā ǹkɔŋ ńnam Argov yā Bashân, á Og á dzóege. 5Və bəkonda bətísɔn ai byə́ə̄m mim̀fim mí bə̄lə́ ngul míḿbâga míbɛ̄, ai abuí zəzə̌ māl. 6Ńdɔ bǐ ngákpe ǹnam ósə amalá anə́ bī ngábɔ Sihôn, ǹkúkúmá Heshbôn, bǐ ngákpe tísɔn ésə amalá: fám, biníngá ai bɔ́ngɔ́ və átsīg. 7Bǐ ngánɔŋ á fúlú ǹsa və biyə́m ai akúmá bə́ tísɔn.